## Pravilnik o visini naknade za skupljanje i toplinsku preradu nusproizvoda životinjskog podrijetla koji nisu za prehranu ljudi

### NN 99/2008 (29.8.2008.), Pravilnik o visini naknade za skupljanje i toplinsku preradu nusproizvoda životinjskog podrijetla koji nisu za prehranu ljudi

# MINISTARSTVO POLJOPRIVREDE, RIBARSTVA I RURALNOG RAZVOJA

**3024**

Na temelju članka 49. stavka 2. Zakona o veterinarstvu (»Narod­ne novine«, broj
41/07), ministar poljoprivrede, ribarstva i ruralnog razvoja donosi

## PRAVILNIK

### O VISINI NAKNADE ZA SAKUPLJANJE I TOPLINSKU PRERADU NUSPROIZVODA ŽIVOTINJSKOG PODRIJETLA KOJI NISU ZA PREHRANU LJUDI

Članak 1.

(1) Ovim se Pravilnikom određuje visina naknade za sakupljanje i toplinsku
preradu nusproizvoda životinjskog podrijetla koji nisu za prehranu ljudi (u
daljnjem tekstu: nusproizvodi).
(2) Naknada iz stavka 1. ovoga članka naplaćuje se za nastale troškove
sakupljanja i toplinske prerade nusproizvoda u skladu s propisom o načinu
postupanja s nusproizvodima životinjskog podrijetla koji nisu za prehranu ljudi.

Članak 2.

Korisnici objekata iz članka 38., 39. i 40. Zakona o veterinarstvu dužni su za
sakupljanje i toplinsku preradu nusproizvoda platiti naknadu pravnoj ili
fizičkoj osobi koja je obavila navedeno sakupljanje i toplinsku preradu u skladu
s odredbama ovoga Pravilnika.

Članak 3.

(1) Naknada za sakupljanje nusproizvoda naplaćuje se prema količini i kakvoći
nusproizvoda.
(2) Za nusproizvode koji su pripremljeni i do preuzimanja privremeno
uskladišteni u skladu s propisom o načinu postupanja s nusproizvodima
životinjskog podrijetla koji nisu za prehranu ljudi, te od čijeg nastanka nije
proteklo više od 24 sata, visina naknade za preuzetu količinu s jednog mjesta,
po kilogramu iznosi:
– do 1000 kg                          0,60 kn
– od 1001 kg do 3000 kg       0,45 kn
– od 3001 kg do 10000 kg     0,25 kn
– od 1000 kg i više                 0,10 kn.
(3) Visina naknade iz alineje prve do četvrte stavka 2. ovoga članka primjenjuje
se i u slučaju troškova nastalih za uništavanje lešina životinja pri provođenju
mjera suzbijanja određenih zaraznih ili nametničkih bolesti u skladu s člankom
117. točkom 1. alinejom šestom Zakona o veterinarstvu.

Članak 4.

Visina naknade za sakupljanje nusproizvoda tijekom nedjelje i blagdana uvećava
se za 30% u odnosu na naknadu iz članka 3. stavka 2. ovoga Pravilnika, kada se
sakupljanje nusproizvoda obavlja na zahtjev:
– korisnika objekata iz članka 2. ovoga Pravilnika.
– Ministarstva poljoprivrede, ribarstva i ruralnog razvoja (u daljnjem tekstu:
nadležno tijelo) radi zaštite zdravlja životinja i ljudi te zaštite okoliša.

Članak 5.

Visina naknade za toplinsku preradu nusproizvoda iznosi
0,44 kn po kilogramu sakupljene količine nusproizvoda.

Članak 6.

Na iznos propisane naknade iz članka 3. stavka 2. te članka 4. i 5. ovoga
Pravilnika nadležno tijelo pravnoj ili fizičkoj osobi koja je obavila
sakupljanje i toplinsku preradu nusproizvoda isplaćuje dodatnu naknadu u iznosu
30% od propisane naknade.

Članak 7.

Pravne ili fizičke osobe iz članka 6. ovoga Pravilnika dužne su nadležnom tijelu
za obavljeno sakupljanje i toplinsku preradu nusproizvoda dostaviti izvješće do
10. dana u mjesecu za prethodni mjesec, uz naznaku kategorije, količine i
kakvoće nusproizvoda.

Članak 8.

Kada jedinice lokalne samouprave i Grad Zagreb ne odrede visinu naknade u skladu
s člankom 118. stavkom 1. Zakona o veterinarstvu za sakupljanje i toplinsku
preradu nusproizvoda primjenjuju se odredbe članka 3. do 5. ovoga Pravilnika.

Članak 9.

Porez na dodanu vrijednost nije uključen u visinu naknade za obavljeno
sakupljanje i toplinsku preradu nusproizvoda.

Članak 10.

Danom stupanja na snagu ovoga Pravilnika prestaje važiti Pravilnik o visini
naknade za sabiranje i toplinsku preradu otpada životinjskog podrijetla
(»Narodne novine«, broj 152/02).

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/08-01/12
Urbroj: 525-06-08-1
Zagreb, 25. kolovoza 2008.

Ministar
**mr. sc. Božidar Pankretić**, v. r.

Pravilnik, NN 99/2008-3024
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)